OBK verwelkom verslag oor VBS | Netwerk24
11 Oktober 2018 05:18
Die Openbare Beleggingskorporasie (OBK) het Woensdag die bekendmaking van 'n verdoemende verslag deur adv. Terry Motau oor die ineenstorting van VBS Mutual Bank verwelkom.
In die verslag sê Motau dat minstens R1,9 miljard by VBS geplunder is.
"Dit blyk baie duidelik dat VBS Mutual Bank en Vele Investments as 'n enkele misdadige onderneming bedryf is, met Tshifhiwa Matodzi ferm aan die stuur.
"Die verslag genaamd 'The Great Bank Heist' skets 'n prentjie van hoe 'n groep individue een van die grootste spesialisbanke in Suid-Afrika tot op sy knieë dwing," sê Sekgoela Sekgoela in 'n verklaring namens die OBK.
Ernest Nesane en Paul Magula, direkteure op VBS se bestuur, is nie meer werknemers van die OBK nie. Magula is in April ontslaan weens onbevoegdheid en Nesane het bedank nadat hy voor Motau getuig het.
Hy is deur die OBK afgevaardig om sake by die omstrede bank te bestuur voordat dit in Maart deur die Suid-Afrikaanse Reserwebank onder kuratorskap geplaas is. Luidens die verklaring gaan die OBK strafregtelike klagte teen Nesane en Magula aanhangig maak.
In Motau se verslag word daar ook na "Dr Dan" verwys wat na bewering omkoopgeld van R5 miljoen aangebied is in ruil vir OBK-finansiering van R2 miljard. Die ondersoek kon nie vasstel of R5 miljoen wel aan Matjila betaal is nie. Motau, wat elders nie skaam is om die vinger na skuldige partye te wys nie, sê hy kan nie, "onder dié omstandighede, 'n beslissende bevinding maak nie, maar ek reken beslis die saak behoort mettertyd verder ondersoek te word deur die owerhede."
In die OBK se verklaring ontken dr. Daniel Matjila, uitvoerende hoof van die OBK, enige gerugte oor ongerymdhede deur hom en sê dat hy ontvanklik is vir verdere ondersoek om meer lig op die saak te werp.